Aldrig før har Aalborg Kongres & Kultur Center (AKKC) haft så mange arrangementer på plakaten på ét år, som det har haft i 2017. Og næsten aldrig før har centeret oplevet at have så mange gæster. 549.228 mennesker er de seneste næsten 12 måneder kommet igennem dørene for at deltage i samlet 1822 arrangementer I 2016 lå besøgstallet på 462.071 gæster til 1643 arrangementer. Og de rekordhøje tal glæder direktør Nicolaj Holm. - Traditionelt er ulige år de bedste, fordi vi hvert andet år afholder den internationale DanFish-messe. Men selv om DanFish i år slog rekord med 14.135 besøgende, er det tydeligt, at messen ikke alene er forklaringen på en fremgang på 87.157 gæster. Den mere fyldestgørende forklaring er, at 2017 har givet fremgang på hele linjen - og at vores dygtige medarbejderne har løbet ekstra stærkt i år, forklarer en tilfreds Nicolaj Holm. Det hidtil største år målt på antal arrangementer var 2014, men den rekord bliver altså slået af 2017. Årets besøgstal er imidlertid kun det næstbedste. I 2013 havde huset hele 564.112, og 2017-resultatet når derfor kun en andenplads på "all time"-listen. Et meget flot kongres-år AKKC har pæn fremgang på kulturområdet og messeområdet, men den mest markante fremgang ligger faktisk på kongresområdet. 155.219 har deltaget i 1.503 kongresser og store konferencer og møder i 2017. - Vi har flere besøgende til kulturarrangementer. Vi har flere besøgende til messer. Den mest signifikante fremgang ligger på hele mødeområdet. Forklaringen på det er, at 2017 har været et generelt godt kongres-år i hele Danmark, hvilket også afspejles i antallet af hotelovernatninger i Aalborg, siger Nicolaj Holm. 2019 bliver et rekordår Nicolaj Holm forventer en lille tilbagegang i 2018, fordi AKKC kun afholder DanFish hvert andet år, og fordi mange af de store organisationer kun har kongres hvert andet eller hvert tredje år. 2018 er således ikke et typisk kongres-år i Danmark. Til gengæld har han meget store forventninger til 2019, hvor man forventer at AKKC’s nye profil som Danmarks bæredygtige eventsted for alvor slår sig fast. - Vi har lavet mange store kongresaftaler i efteråret, der omhandler 2019. Hertil kommer DanFish og en række andre store aktiviteter, som vi allerede nu har kendskab til, siger Nicolaj Holm, der samtidig ikke lægger skjul på, at han har en plan til at skabe yderligere besøgsvækst i AKKC. - Størstedelen af vores besøgende kommer til arrangementer i Aalborghallen og Europahallen, men vi skal være langt bedre til at udnytte alle husets faciliteter. Vi har mødelokaler, festlokaler og faciliteter i alle størrelser, som skal sættes meget mere i spil. Det er en del af den nye strategi, som vi netop har vedtaget, forklarer han.
Næsten 550.000 personer deltog i 2017 i de 1822 arrangementer, Aalborg Kongres & Kultur Center havde på plakaten. Det har gjort året til et rekordår for AKKC.